10 Jehova o ile a tiisetsa Moshe a re: “Ke tla ba le uena.” (Ex. 3:12) Ka mor’a moo, a mo hlalosetsa se boleloang ke lebitso la hae, a re: “Ke Tla ba Seo ke Tla ba Sona.” * (Ex. 3:14) Ho feta moo, o ile a fa Moshe matla a ho etsa mehlolo e ileng ea fana ka bopaki ba hore ruri Moshe o rometsoe ke Molimo. (Ex. 4:2-5) Jehova o ile a boela a fa Moshe mosebetsi-’moho le ’muelli e leng Arone, hore a mo thuse ho phetha kabelo ea hae. (Ex. 4:14-16) Ho elella qetellong ea bophelo ba hae, Moshe o ne a kholisehile hore Molimo o hlomella bahlanka ba hae hore ba phethe kabelo leha e le efe eo a ba fang eona, ’me kahoo ka kholiseho o ile a re ho mohlahlami oa hae, e leng Joshua: “Jehova ke eena ea tsamaeang ka pel’a hao. O tla tsoela pele a e-na le uena. A ke ke a u lahla kapa a u tlohela ka ho feletseng. U se ke ua tšoha kapa ua haroha letsoalo.”—Deut. 31:8.